**ЎЗБЕКИСТОН РЕСПУБЛИКАСИ**

**БАНК-МОЛИЯ АКАДЕМИЯСИ**

**“БАНК ИШИ” КАФЕДРАСИ**

*Қўлёзма ҳуқуқида*

УДК: 336.76(575.1)

**МАТЯКУБОВ АХМЕДЖАН ҚАЛАНДАРОВИЧ**

**ТИЖОРАТ БАНКЛАРИ РЕСУРСЛАРИНИ БОШҚАРИШ САМАРАДОРЛИГИНИ ОШИРИШ ЙЎЛЛАРИ**

**5А230701 – “Банк иши” (фаолият турлари бўйича)**

**мутахассислиги бўйича**

Магистр

академик даражасини олиш учун ёзилган

**Д И С С Е Р Т А Ц И Я**

**Илмий раҳбар:**

И.ф.н., доц. АбдуллаевУ.А.

**ТОШКЕНТ – 2015**

Магистрлик диссертация иши “Банк иши” кафедрасида дастлабки ҳимоядан ўтган.

\_\_\_\_\_\_\_\_\_\_\_\_\_\_\_\_\_\_\_\_\_сонли баённома «\_\_\_\_\_\_\_»\_\_\_\_\_\_\_\_\_\_\_\_\_\_2015 й.

Кафедра мудири: Б.Т.Бердияров \_\_\_\_\_\_\_\_\_\_\_\_\_ \_\_\_\_\_\_\_\_

имзо сана

Илмий раҳбар: У.А.Абдуллаев \_\_\_\_\_\_\_\_\_\_\_\_ \_\_\_\_\_\_\_\_

имзо сана

Магистр: А.Қ.Матякубов\_\_\_\_\_\_\_\_\_\_\_\_ \_\_\_\_\_\_\_\_

имзо сана

**МУНДАРИЖА**

|  |  |  |
| --- | --- | --- |
| **КИРИШ............................................................................................................** | | 3 |
| **1-БОБ. ТИЖОРАТ БАНКЛАРИ РЕСУРСЛАРИНИ БОШҚАРИШНИНГ НАЗАРИЙ АСОСЛАРИ.........................................** | | 9 |
| 1.1. | Тижорат банклари ресурслари таснифи................................................ | 9 |
| 1.2.  1.3. | Тижорат банклари ресурсларини бошқаришнинг моҳияти ва аҳамияти...................................................................................................  Халқаро амалиётда банк ресурсларини бошқариш назариялари....... | 19  23 |
| 1-Боб бўйича хулоса............................................................................................  **2-БОБ. ТИЖОРАТ БАНКЛАРИ РЕСУРСЛАР БАЗАСИНИ БОШҚАРИШ ТАҲЛИЛИ ВА УНИНГ САМАРАДОРЛИГИНИ БАҲОЛАШ АМАЛИЁТИ ТАҲЛИЛИ.......................................................** | | 30  32 |
| 2.1. | Тижорат банклари ресурсларини шакллантириш таҳлили................. | 32 |
| 2.2.  2.3 | Банк ресурсларини бошқариш самарадорлигини баҳолаш.................  Банк ресурсларини бошқариш тизимини баҳолаш.............................. | 44  53 |
| 2-Боб бўйича хулоса..........................................................................................  **3-БОБ. БАНК РЕСУРСЛАРИНИ БОШҚАРИШ САМАРАДОРЛИГИНИ ОШИРИШ ЙЎЛЛАРИ.....................................** | | 68  70 |
| 3.1. | Банк ресурсларини бошқаришни операцион самарадорлигини ошириш йўллари..................................................................................... | 70 |
| 3.2. | Банк ресурсларини бошқариш самарадорлигини ошириш истиқболлари........................................................................................... | 77 |
| 3- Боббўйича хулоса.....................................................................................  **ХУЛОСА..........................................................................................................**  **ФОЙДАЛАНИЛГАН АДАБИЁТЛАР РУЙХАТИ...................................** | | 84 |
| 86  90 |

**КИРИШ**

**Диссертация мавзусининг долзарблиги.** Ўзбекистонда бозор иқтисодиёти муносабатларининг тобора чуқурлашуви тижорат банклари ресурсларини бошқариш самарадорлигини оширишнинг долзарб масалаларини юзага чиқармоқда. Тижорат банклари молиявий барқарорлигини таъминлаш, ресурс базасини мустаҳкамлаш ва уларнинг ресурсларини бошқариш самарадорлигини оширишни тақозо этмоқда.

Ўзбекистон Республикаси Президенти И.А. Каримов ушбу масалага алоҳида эътибор қаратиб: “Бу борада банк тизимининг молиявий барқарорлигини янада мустаҳкамлаш, республика молия-банк тизимини янада ривожлантиришнинг устувор йўналишлари бўйича қабул қилинган дастурда кўзда тутилган тадбирларни сўзсиз амалга ошириш, банк назоратини кучайтириш, банк активлари ва кредит портфелининг сифатини яхшилашга алоҳида эътибор қаратилади. Банк тизими капиталини камида 20 фоизга кўпайтириш мўлжалланмоқда”[[1]](#footnote-1)билдирган фикрларининг асосидава 2015 йил 6 майдаги 2344-сонли "Тижорат банкларининг молиявий барқарорлигини янада ошириш ва уларнинг ресурс базасини ривожлантириш чора-тадбирлари тўғрисида"ги Президент Қарорининг тасдиқланиши банк тизимининг молиявий барқарорлигини мустаҳкамлаш муҳим аҳамият касб этиб турибди. Шунингдек, Президентимиз бу масалага алоҳида эътибор қаратиб: “... банк хизматининг янги турларини жорий этиш, аҳоли ва хўжалик субъектларининг бўш маблағларини банкларнинг узоқ муддатли депозитларига жалб этишни камида 30 фоизга кўпайтириш, мамлакат иқтисодиётига киритиладиган узоқ муддатли кредит қўйилмалари улушини ички манбалар ҳисобидан ошириш учун мустаҳкам асос яратиш масалаларини қўшимча равишда ишлаб чиқиш талаб этилади”[[2]](#footnote-2) таъкидланган вазифалар ҳамда мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг мажлисидаги "... банк тизимидаги ислоҳотлар иқтисодиётимизнинг барқарор ўсиш суръатларини таъминлашда энг муҳим омил бўлди. Бунинг натижасида тижорат банкларининг жами капитали 25 фоизга ошди. Банк тизимининг мустаҳкамланиши 2014 йилда Марказий банкнинг қайта молиялаш ставкасини 12 фоиздан 10 фоизга, тижорат банкларининг кредитлар бўйича фоиз ставкасини ҳам шунга мос равишда камайтириш учун зарур имкониятлар туғдирди. Банклар томонидан фақат ишлаб чиқаришни модернизация қилиш ва технологик янгилаш дастурларини молиялаштиришга йўналтирилган кредитлар ҳажми 2013 йилга нисбатан 1,2 баробар, айланма маблағларни тўлдириш учун ажратилган кредитлар эса 1,3 мартадан зиёд ошди..."[[3]](#footnote-3)маърузасида келиб чиқиб, республикамиз тижорат банкларида ресурсларини бошқариш самарадорлигини ошириш ва тижорат банклари ресурслари базасини мустаҳкамлаш масаласи муҳим аҳамиятга эга эканлигини билдиради.

Ҳозирги кунда республика иқтисодиётини модернизациялаш шароитида мамлакатимизнинг айрим тижорат банклари амалиётида ресурсларни бошқариш самарадорлигини ошириш билан боғлиқ бўлган бир қатор муаммолар мавжудлиги кузатилмоқда, жумладан:

* тижорат банклари депозит базасининг асосий қисмини нобарқарор ресурслар ташкил этаётганлиги ёки юқори салмоқни эгаллаётганлиги ва депозитларнинг умумий ҳажмида барқарор ресурс манбаларининг улуши кам эканлиги;
* тижорат банклари жалб қилган маблағлардан самарали фойдаланиш кўрсаткичи паст эканлиги;
* тижорат банкларининг жами ресурслари таркибида чиқарилган қимматли қоғозларнинг мавжуд эмаслиги ёки кичик улушни ташкил этаётганлиги;
* тижорат банклари ресурсларини бошқариш борасида икки хил назарий қарашлар сақланиб келаётганлиги шулар жумласидандир.

Юқоридагилардан келиб чиқиб, республикамиз тижорат банклари ресурсларни бошқариш борасидаги муаммоларни назарий ва амалий жиҳатдан ўрганиш ва ҳал этилишга қаратилган илмий таклиф ва амалий тавсиялар ишлаб чиқиш зарурлиги тадқиқот мавзусининг долзарблигини белгилайди.

**Тадқиқот объекти.** Республикамиз тижорат банклари, ҳусусан ЧЭКИ АТ "Савдогарбанк" ва уларнинг ресурсларини бошқариш самарадорлиги тадқиқотнинг объекти бўлиб ҳисобланади.

**Тадқиқот предмети.** Тижорат банкларининг ресурсларини бошқариш жараёнида юзага келадиган иқтисодий муносабатлар тадқиқотнинг предмети ҳисобланади.

**Тадқиқот мақсади.** Иқтисодиётни модернизациялаш шароитида республикамиз тижорат банкларининг ресурсларини бошқаришни такомиллаштиришга қаратилган илмий таклиф ва амалий тавсиялар ишлаб чиқишдан иборат.

**Тадқиқот вазифалари.**

* республикамиз тижорат банклари ресурсларни бошқариш амалиётини қиёсий таҳлил қилиш ва ривожланиш тенденцияларини аниқлаш;
* тижорат банклари жалб қилган ресурслари уларнинг фаолият натижаларига таъсирини комплекс таҳлил этиш ва баҳолаш;
* тижорат банкларига жалб қилинган молиявий ресурсларнинг қийматини баҳолаш;
* тижорат банкларининг жалб қилган маблағларидан самарали фойдаланиш кўрсаткичини қиёсий таҳлил қилиш ва унинг даражасига баҳо бериш;
* тижорат банклари ресурслари ҳажмини истиқбол даври бўйича илмий жиҳатдан прогнозлаш;
* республикамиз тижорат банкларининг ресурсларини бошқаришни такомиллаштириш юзасидан илмий таклифлар ва амалий тавсиялар ишлаб чиқиш.

**Тадқиқотнинг асосий масалалари ва фаразлари.** Диссертация ишида ишлаб чиқилган илмий таклиф ва амалий тавсиялар республикамиз тижорат банклари ресурсларини самарали бошқаришга хизмат қилиши мумкин.

**Мавзунинг ўрганилганлик даражаси.** Тижорат банклари ресурслари ва уларни бошқариш масалаларининг назарий ва амалий масалалари хорижлик иқтисодчи олимлардан – О.И.Лаврушин, П.С.Роуз, Синки Дж. илмий асарларида тадқиқ этилган.[[4]](#footnote-4)

Ўзбекистонлик иқтисодчилардан А.А.Омонов, Б.Б.Бабаев, У.Д.Ортиқовларнинг илмий ишларида тадқиқ этилган.[[5]](#footnote-5) Илмий-тадқиқот ишлари олиб борган олимлардан А.А.Омоновнинг докторлик диссертациясида тижорат банклари молиявий ресурсларини бошқариш муаммолари тадқиқ этилган, Б.Б.Бабаевнинг номзодлик тадқиқот ишидабанк ресурслари шаклланиши ва улардан самарали фойдаланиш масалаларини таҳлил қилинган, У.Д.Ортиқовнинг номзодлик диссертацияси банк ресурсларини бошқариш муаммоларига бағишланган.

Кўриб ўтилган илмий ва методик адабиётларда асосий эътибор тижорат банкларининг ресурсларини шакллантириш, фойдаланиш ва бошқариш муаммоларига қаратилган бўлиб, лекин банкларнинг ресурсларини бошқарув самарадорлиги уларнинг асосий кўрсаткичларига таъсир этишининг назарий ва амалий муаммолари махсус илмий тадқиқот этилмаган. Ушбу нуқтаи назардан, ресурсларни бошқаришнинг муаммоларини комплекс таҳлил қилиш асосида ўрганиш ва назарий методик ечимларини топиш зарурати юзага келмоқда.

**Тадқиқотда қўлланилган услублар.** Диссертацияда иқтисодий таҳлил, мантиқий, қиёсий ва таркибий таҳлил, гуруҳлаш, молиявий коэффициентлар, статистик моделлаштириш ва математик усуллардан фойдаланилди.

**Тадқиқот натижаларининг назарий ва амалий аҳамияти.** Тадқиқот натижаларидан тижорат банклари ресурсларини бошқаришни такомиллаштириш, келажакда чуқур ўрганишга бағишланган махсус тадқиқот ишларида манба сифатида фойдаланиш мумкин. Тадқиқот иши натижаларининг амалий аҳамияти, диссертациянинг илмий таклиф ва амалий тавсиялари республикамиз тижорат банкларининг ресурсларини бошқаришни такомиллаштиришда, банклар стратегиясини белгилашда фойдаланиш билан белгиланади.

**Тадқиқотнинг илмий янгилиги.**

* тижорат банклари ресурсларни бошқариш амалиёти қиёсий таҳлил қилинди;
* тижорат банклари ресурсларини бошқариш билан боғлиқ мавжуд назарий муаммо аниқланди ва оқибатлари эътироф этилди;
* тижорат банкларининг ресурс базасини мустаҳкамлаш, уларни барқарор манбалардан ташкил этиш зарурлиги, илмий-амалий жиҳатдан асослаб берилди;
* амалга оширилган тадқиқот натижаларига асосланган ҳолда банкларнинг талаб қилиб олингунча депозитларини банкнинг жами депозитлар ҳажмидаги салмоғининг максимал даражасини норматив ҳужжатларда белгилаш лозимлиги илмий жиҳатдан асосланди;
* тижорат банклари ресурсларини бошқаришни такомиллаштириш юзасидан илмий таклиф ва амалий тавсиялар ишлаб чиқилди.

**Диссертациянинг таркибий тузилиши.** Диссертация иши таркибан кириш, уч боб, хулоса ва таклифлар, фойдаланилган адабиётлар рўйхатидан иборат.

**1-БОБ. ТИЖОРАТ БАНКЛАРИ РЕСУРСЛАРИНИ БОШҚАРИШНИНГ НАЗАРИЙ АСОСЛАРИ**

* 1. **Тижорат банклари ресурслари таснифи**

Банклар ўзларининг тижорий фаолиятларини амалга ошириши учун уларнинг ихтиёрида маълум миқдорда пул маблағи бўлиши керак. Банк фаолиятини хусусияти шундаки, улар бир томондан турли хил манбалардан бўш турган маблағларни жалб қилиб, бошқа томондан уларни пул маблағига эҳтиёж сезаётган корхона ва ташкилотлар, аҳолига жойлаштирадилар. Тижорат банклари ресурс базаси банк фаолиятида актив операциялар кўламини ва йўналишини, қолаверса банк даромади ҳажмини ва тузилишини белгилаб беради. Тижорат банки ресурслари таркиби ва тузилиши унинг ликвидлиги ва молиявий натижаларига жиддий таъсир қилади.

“Ресурс” термини франсузча “ressources” сўзидан келиб чиққан бўлиб, захира, маблағ, имконият, қимматлик, маблағлар манбаси маъноларини англатади.[[6]](#footnote-6) “Банк ресурслари” тушунчаси талқини бўйича турлича нуқтаи назарлар мавжуд. Баъзан уларни кредит ва бошқа актив операциялар учун фойдаланиладиган банк ихтиёрида жами маблағлар сифатида таърифланади. Иқтисодчилар фикрига кўра бундай таърифни тўлиқ деб бўлмайди, чунки бунда банк ресурсларининг манбалари кўрсатилмаган. Тижорат банклари ресурслари ўз капитал ва фондларини ҳамда банкнинг пассив операцияларни амалга ошириши натижасида жалб қилган маблағларини ифодалайди. Хусусан, хорижлик иқтисодчилар ресурсларни шакллантириш асосий объекти сифатида банк пассив операцияларининг натижасини кўрсатадилар.[[7]](#footnote-7) Г.Э. Слезингер ресурсларни (французча ressource) ёрдамчи воситалар, пул маблағлари, қимматликлар, захиралар тарзида таърифлайди.[[8]](#footnote-8)

Россиялик иқтисодчи олим, профессор О.И. Лаврушин тижорат банклари ресурслари ёки “Банк ресурслари” банкнинг ихтиёрида бўлган ўз ва жалб қилинган ресурслари йиғиндиси бўлиб, унинг актив операцияларини амалга оширишда ишлатилади, дея таъкидлайди.[[9]](#footnote-9)

Банк ресурсларининг манбалари банклар томонидан пассив операциялар ўтказилиши натижасида юзага келиб, ушбу операциялар турличадир. Уларни амалга ошириш усуллари ва расмийлаштирилиши, бухгалтерия балансида акс эттирилишига ва бошқаларга кўра фарқланади.

Пассив операцияларнинг тўрт хил шакли мавжуд: банк қимматли қоғозларини бирламчи эмиссияси (акциялар); фондларни шакллантиришга ва кўпайтиришга банк фойдасидан ажратмалар; бошқа банклардан кредитлар олиш; депозит операциялар.

Пассив операциялар банкка пул маблағларини жалб қилишга имкон беради. Янги ресурслар эса банк тизими томонидан актив операцияларни амалга ошириши натижасида юзага келади. Банк томонидан у ёки бу пассив операцияларни амалга ошириши натижасида ўз ва жалб қилинган маблағлар ҳосил бўлади.

Банк ресурсларининг ўз маблағларининг манбаси бўлиб, банкни ташкил этилишида шакллантирилган ва банк фойдасидан олинган, акционерлик капитали ҳисобланади. Акционерлик капитали турли хил шакллантирилиши мумкин: банк фондлари ҳисобидан, тақсимланмаган фойдасидан ва бошқалар.

Банк ўз капитали унинг тижорат фаолиятида асос бўлиб ҳисобланади, банкнинг молиявий барқарорлигини ва тўловга лаёқатлилигини таъминлайди, банкнинг турли хил рисклари натижасида юзага келган, кўзда тутилмаган харажатларини қоплаш манбаси бўлиб хизмат қилади. Банкларнинг ўз маблағлари ичида асосий ўринни банкнинг ўз капитали эгаллайди. Банкнинг ўз капитали таркибига капиталнинг бир қисми, яъни устав капитал, рискларни қоплаш учун ташкил қилинган резерв фонд, тақсимланмаган фойда киради.

Банкнинг ўз капитали унинг фаолиятида учта асосий функцияларни бажаради: ҳимоя, оператив ва тартибга солиш функцияси. Ўз капиталининг ҳимоя функцияси омонатчилар манфаатларини ҳимоя қилиб, банкни тугатиш жараёнида унинг мажбуриятларини тўлаш бўйича маблағларни манбаси бўлиб хизмат қилиши мумкин. Оператив функция шундан иборатки, банк капиталини ташкил қилган захиралар, фойдалар ва фойда ҳисобига асосий фондларни шакллантириш учун харажатларни амалга ошириши, номоддий активларга эга бўлиши, бошқа субъектлар устав фондига инвестицияларни амалга ошириши ва бошқа операцияларни амалга ошириши мумкин. Ўз капиталининг тартибга солиш функциясининг моҳияти шундан иборатки, Марказий банк барча банклар учун мажбурий ва ўз капиталининг миқдори билан боғлиқ иқтисодий меъёрларни ўрнатиб, банклар фаолиятини бошқариш имкониятига эга бўлади.

Жалб қилинган ресурслар таркибини ўрганишда уларни турли хил нуқтаи назар билан кўриб чиқиш мумкин: мижозлар тури бўйича, жалб қилиш муддати ва шартлари бўйича, баҳоси бўйича, барқарорлиги ва бошқалар.

Жалб қилинган ресурслар депозит ва нодепозит асосда шакллантирилиши мумкин. Жалб қилинган маблағ манбасини таснифлашнинг асосий белгиси бўлиб, ушбу операцияни ташаббускори ким эканлиги ҳисобга олинади. Депозит ресурсларга банкка мижознинг хоҳишига кўра жойлаштирилган маблағлар киради.

Депозит операциялар – банкларнинг депозиторлар билан тузган шартномалари асосида депозит мақсадларига кўра муайян муддатга жалб этиш ҳамда сақлашга доир операциялардир.[[10]](#footnote-10)

Нодепозит характердаги ресурслар банкнинг ташаббусига кўра жалб қилинган маблағларни ифодалайди. Нодепозит характердаги ресурслар банклар ўзларининг қимматли қоғозларини (вексель, облигация) чиқариш ва банклараро бозорда сотиб олиши натижасида ҳосил бўлади. Банклараро бозорда ресурсларни тижорат банкларидан ёки Марказий банкдан сотиб олиш мумкин.

Ресурсларни жалб қилиш шартларига боғлиқ ҳолда уларни эгалари олиш имкониятига кўра муддатли ва талаб қилиб олингунгача депозитларга ажратилади.

Марказий банк томонидан тақдим қилиш шартига кўра ресурслар мақсадли бўлиши мумкин ва маълум лойиҳаларни ҳамда мижозларни кредитлаш учун фойдаланилади.

Банк маблағлари манбаси унинг ресурсларини таснифлашни асосий белгиси ҳисобланади, бироқ банк ресурсларини бошқа белгилари бўйича ҳам таснифлаш мумкин, масалан, ресурслар баҳоси бўйича, у ёки бу ресурснинг банкнинг ликвидлиги ва даромадлигига таъсирига кўра таснифлаш мумкин.

Банк ресурслари қийматини эътиборга олиб, шартли равишда уч гуруҳга бўлиш мумкин: бепул, арзон ва қиммат ресурслар. Бепул ресурсларга асосан ортиб бориш манбаси фойда бўлган ўз маблағларининг маълум қисми киради.

Бепул ресурсларга мижозлар ҳисобрақамлар бўйича фоизлар ҳисоблаш кўзда тутилмаган қолдиқлар бўлиши мумкин. Арзон ресурслар талаб қилиб олингунгача ресурслар ҳисобланади. Қиммат ресурсларга муддатли ва банклараро бозорда сотиб олинган ресурсларни киритиш мумкин. Банк ресурсларининг баҳоси унинг даромадлигига бевосита таъсир қилади, банк ликвидлиги эса кўп ҳолларда мижозлар маблағлари қандай шартларда жалб қилинганлигига боғлиқ бўлади ва уларни бир вақтда қайтариб олиш эҳтимолига боғлиқ бўлади.

Жалб қилинган ресурсларни мижозлар турига кўра таснифлаш мумкин: банклар, юридик шахслар ва жисмоний шахслар.

Банк ресурсларини таснифлаш белгиси бўлиб, уларни шакллантирилган валюталар турлари бўлиши мумкин: миллий ва хорижий валюталар.

“Банк ресурслари структураси” тушунчаси мавжуд бўлиб, бу тушунча ресурсларни маълум турларини уларнинг умумий ҳажмига нисбатан улушини аниқлайди. Банк ресурслари структураси кўп омилларга боғлиқ бўлиши мумкин: банкнинг турига, банкнинг ташкилий тузилишига, мижозларнинг таркибига, хорижий валютада операцияларни амалга ошириш ҳуқуқи мавжудлигига, ссуда капитали бозори ва бошқалар.

Банк ресурслари таркиби тўғрисида шуни таъкидлаш зарурки, банк пассивлари таркиби хўжалик субъектлари пассивлари таркибига қараганда ўзига хос хусусиятга эга. Банкнинг ўз маблағлари жалб қилинган маблағларга қараганда катта улушни ташкил қилмайди. Ушбу ҳолат қатор сабабларга боғлиқ:

Биринчидан, банклар ўз фаолияти давомида мижозларнинг вақтинча бўш турган маблағларини қайта тақсимлаб, асосан “ўзга” маблағлардан фойдаланадилар.

Иккинчидан, банк активлари корхоналар активларига қараганда анча ликвидлироқ, банк активлари асосан пул шаклида бўлади, корхона активлари эса асосий воситалар ва ишлаб чиқариш захиралари сифатида сақланади. Ушбу ҳолат банкка пул маблағларини тезроқ ҳаракатлантириб, кредиторлар олдида ўз мажбуриятларини бажариш имконини беради ва ўз маблағларига бўлган эҳтиёжини камайтиради.

Жалб қилинган маблағларнинг таркиби ва структурасини ўрганиш бўйича уларни гуруҳлаш мумкин:

1. Мижозларнинг жорий ҳисобрақамидаги маблағлар.
2. Бошқа ҳисобрақамдаги маблағлар: пластик карта-ҳисобларида; ишонч билдирилган бошқарувдаги ҳисобрақамларда.
3. Махсус режимдаги ҳисобрақамдаги маблағлар (аккредитивлар).
4. Мижозлар омонатлари (депозитлар).
5. Банклар чиқарган қимматли қоғозлар (векселлар, банк сертификатлари, облигациялар).
6. Бошқалар.

Омонат (депозит) – талаб қилиниши биланоқ ёки тўловни амалгаоширувчи шахс билан тўловни олувчи шахс ёҳуд уларнинг қонуний вакиллари ўртасида келишилган муддатда фоизлар ёки устама ҳақ тўлаган ҳолда ёҳуд бундай тўловларсиз ҳаммасини қайтариб бериш шарти билан топшириладиган пул суммаси.[[11]](#footnote-11) Депозитларни иқтисодий мазмунига кўра бир қанча гуруҳларга бўлиш мумкин: талаб қилиб олунгунгача депозитлар; муддатли ва жамғарма депозитлар; омонат сертификатлари.

Талаб қилиб олингунгача депозитларнинг асосий хусусияти, уларнинг эгалари олдиндан хабардор қилмасдан, ушбу маблағлардан фойдаланиш имконияти мавжудлиги бўлиб, улар ҳисобидан тўловлар тўлаши ва пул ўтказиши, нақд кўринишида олиши, уларни сақлаш учун қўйиши ва тўлиқ қайтариб олиши мумкин. Бундай ҳисобрақамни очиш ташаббуси мижоз томонидан келиб чиқиб, ҳисоб-китобларни амалга ошириш учун ва тўловларни тўлаш ва пул маблағи олиш билан боғлиқ эҳтиёж юзасидан келиб чиқади. Мижозлар учун ушбу ҳисобварақлар юқори ликвидлилиги сабабли жуда қулай ҳисобланади, камчилиги ушбу ҳисобрақамларга банклар юқори бўлмаган депозит фоизлари ҳисоблашади ёки умуман ҳисобланмайди. Ушбу депозитларни банклар учун асосий ноқулайлиги, бир вақтнинг ўзида қайтариб олиши мумкинлиги ва шунга ўхшаш мажбуриятлар бўйича тўловлар учун захира маблағларини ушлаб туриш зарурлиги билан боғлиқ юқори рискни мавжудлигидадир.

Депозит ресурсларнинг барқарор қисми бўлиб муддатли депозитлар ҳисобланади. Муддатли депозитлар – бу банк ва мижоз ўртасида тузилган шартнома кўрсатилган муддат давомида депозит ҳисобрақамларда сақланаётган пул маблағлари.

Муддатли депозитлар турлича ва улар қуйидагиларни ташкил этади:

* минимал сумма билан чегараланган ва чекланмаган миқдордаги омонат;
* чақирилиб олинмайдиган – бир томонлама чақириб олиш имконияти мавжуд бўлмаган омонат;
* чақирилиб олинадиган – бир томонлама чақириб олиш имконияти мавжуд бўлган омонат;
* тўлдириладиган (қўшиладиган) – омонатчига даврий равишда тўлдириш бадаллар билан тўлдириш имконияти мавжуд;
* тўлдирилмайдиган омонат;
* тўлиқ муддатга фиксирланган фоиз ставкали омонат;
* фиксирланган фоизли маълум муддат давомида ўсиб борувчи омонат;
* фиксирланмаган белгиланган муддат давомида сузиб юрувчи фоизли омонат;
* капиталлашиб борувчи омонат асосий суммасига ҳисобланган фоиз қўшилиб борувчи омонат;
* конвертацион (ўзгартириладиган) омонат; хорижий валютага ўтказиш имкониятини берувчи омонат.

Банк учун ликвидликни бошқариш нуқтаи назаридан муддатли депозитлар мақбул манба ҳисобланиб, ушбу маблағларни эгаларига қайтариш келишилган маълум муддатдан сўнг амалга оширилиб, ушбу муддат давомида улардан фойдаланиш имкониятига эга бўлади. Муддатли депозитларга талаб қилиб олингунгача депозитларга қараганда юқорироқ фоизлар тўланади. Муддатидан олдин депозитларни қайтариб олиш мижозларга сезиларли даромад йўқотишларига олиб келади.

Жамғарма депозитда муддатли депозитлардан фарқланиб, банк омонати шартномасида белгиланган муайян мақсадга йўналтириладиган `ки бошқа шартлар асосида жалб қилинган омонатлар – жамғарма омонатлар ҳисобланади. Жамғарма омонатлар бўйича банк билан омонатчи ўртасида банк омонати шартномаси тузилиши ва омонатчи шартнома тузганидан сўнг, банк омонат шартномасида кўрсатилган омонат суммаси қўйилиши шарт. Жамғарма омонатлар бўйича банк омонати шартномасига мувофиқ қўшимча маблағ киритилиши мумкин. Қўшимча маблағ киритиш тартиби банк омонати шартномасида аниқ белгиланиши лозим.

Тижорат банклари ресурс базасини шакллантиришнинг нодепозит манбалари қаторига депозит ва жамғарма сертификатлари, облигация, векселларни киритиш мумкин. Депозит ва жамғарма сертификатлари эркин айланадиган қимматли қоғоз ҳисобланади. Ўзининг иқтисодий моҳиятига кўра депозит ва жамғарма сертификатлар бир биридан фарқланмайди, молиявий инструмент бўлиб, фонд ва депозит хусусиятларини мужассамлаштирган. Ушбу икки турдаги қимматли қоғознинг бир биридан фарқи фақат банк қонунчилигининг шартли субъектив белгиларига кўра ажратилади: “депозит сертификатлари” – юридик шахслар учун, “омонат сертификатлари” – жисмоний шахслар учун.

Депозит (омонат) сертификати – банкка қўйилган депозит (омонат) суммасини ва омонатчининг (сертификат сақловчининг) депозит (омонат) суммасини ҳамда сертификатда шартлашилган фоизларни сертификатни берган банкдан ёки шу банкнинг исталган филиалидан белгиланган муддат тугаганидан кейин олиш ҳуқуқини тасдиқловчи ноэмиссиявий эгасининг номи ёзилган қимматли қоғоз[[12]](#footnote-12). Банк сертификатлари – омонатчини ўрнатилган муддат тугаганидан сўнг, омонатни ва ҳисобланган фоизларни олиш ҳуқуқларини ёки унинг ҳуқуқий ворислигини тасдиқловчи ноэмиссион ҳужжатли қоғоз. Банк сертификатларини чиқаришдан асосий мақсад ва вазифалар қуйидагилар ҳисобланади:

1. Банк ресурслари салоҳиятини ошириш учун юридик ва жисмоний шахслардан вақтинча бўш турган маблағларни тезкор жалб этиш.
2. Белгиланган муддат ва даромадлилик билан банк ликвидлигини бошқариш.
3. Хизматлар диверсификацияси орқали мижозларни жалб қилиш.

Ўзгарувчан фоизлар шароитида маблағларни жойлаштиришда жисмоний шахслар учун жамғарма сертификатлари депозит счетларга қараганда жозибалироқ ҳисобланади. Молиявий инструмент сифатида сертификатнинг қўшимча ижобий томонлари унинг сотилиши, мерос ва совға қилиб берилиши, учинчи шахсга бепул берилиши, муддати тугамасдан тўловга тақдим этилиши, иккиламчи бозорда реализация қилиш мумкин. Депозит сертификати бошқа шахсга иккиламчи бозорда сотиш йўли билан узатиши мумкин. Жисмоний шахсларнинг банк депозит сертификатлари бўйича оладиган даромадлари тўлов манбаида солиқ тўлашдан озод қилинган.[[13]](#footnote-13)

Банк тизимига қўшимча бўш пул маблағларини жалб этишнинг яна бир йўли – бу банк вексели ва облигацияларини муомалага чиқаришдир.

Маблағларни жамғаришда облигациялар янада ривожланиб, ўзининг қатор устунликларига эга: қатьий белгиланган даромад, даромадни ҳисоблаш қулай ва оддий, облигациянинг эркин айланиши, ҳаракатчанлиги, битимларни расмийлаштириш оддийлиги, облигация исталган жисмоний шахсга ўтказиб берилиши мумкинлиги, бошқа шахсга ўтказилиши (ишончнома, васият) тақдим эта олиш имконияти мавжуд.

Маблағларни жалб қилишда сертификатлар ва облигациялардан ташқари банк векселлари чиқарилиши мумкин. Банкнинг оддий вексели – бу вексель ушловчига кўрсатилган муддатда ва суммада маблағларни тўлаш мажбурияти белгиловчи қимматли қоғоз. Банк вексель суммасига дисконт сифатида фоиз ёки даромад тўлаши мумкин.

Тижорат банкларининг депозитсиз ресурслари таркибида йирик манбалардан бири банклараро кредитлар ҳисобланади. Банклараро кредит тижорат банкларига қўшимча молиявий ресурсларга бўлган эҳтиёжини зудлик билан таъминлаш имкониятини бериш билан бирга ресурсларга муддати жиҳатидан барқарор манбалар ҳисобидан шакллантириш имкониятини беради. Ушбу жараён бўйича асосий операциялар банкларнинг вакиллик ҳисобварақлари доирасида амалга оширилади. Ушбу кредитлар тижорат банклари учун нисбатан арзон ва муддати жиҳатидан “узун” маблағлар ҳисобланади.

Тижорат банкларининг ресурсларни жалб қилишнинг мақбул усулларидан бири қимматли қоғозларни қайта сотиб олиш бўйича шартномалар тузиш ёки “РЕПО” операцияси ҳисобланади. Ушбу келишувда банк сотилган қимматли қоғозларни маълум муддатдан сўнг олдиндан келишилган баҳода қайта сотиб олишни ўз зиммасига олади. Бу операциянинг афзаллиги шундаки, банк ўзининг қисқа муддатли кредит ресурсларига бўлган эҳтиёжини қондирса, бенифицар эса вақтинча бўш маблағларини ишончли манбага самарали жойлаштириш орқали нисбатан юқори миқдорда фойда олади. Одатда, ушбу операциялар бўйича маблағлар бир кундан бир неча ойгача, асосан, жуда қисқа муддатга берилади. Шу билан бирга “РЕПО” операцияси банкка қуйидаги қулайликларни беради:

* банкни ликвидлик жиҳатидан юқори рискка дучор қилмайди. Чунки қимматли қоғозлар келишилган маълум муддатга эмиссия қилинади;
* банк сотилган қимматли қоғознинг қиймати миқдоридаги маблағни мижознинг ҳисобварағини, агар унинг ҳисобварағи шу банкда очилган бўлса, дебетлаш йўли билан ёки бенифицарнинг бошқа банкдаги ҳисобварағидан қисқа муддатда олиш имкониятига эга. Шунингдек, агар бенифицарнинг ҳисобварақаси шу банкда очилган бўлса, у ҳолда банк Марказий банкка “РЕПО” суммаси миқдоридаги суммага мажбурий захира ажратмаси базасини камайтиради;
* халқаро банк амалиётида тижорат банклари “РЕПО” операциялари асосида жалб қилинган маблағлари ҳисобидан Марказий банкка мажбурий захиралар тўлашдан ва депозит операциялардаги каби маблағни суғурта қилишдан озод этилган. Ушбу ҳолат Ўзбекистон Республикаси тижорат банклари амалиётида ҳам жорий этилган бўлиб, уларга мазкур операция асосида маблағларни кенгроқ жалб қилиш имкониятини беради.
  1. **Тижорат банклари ресурсларини бошқаришнинг моҳияти ва аҳамияти**

Тижорат банклари ресурслари банк бошқарувида муҳим аҳамият касб этади. Уларнинг зарурлиги банк амалга ошираётган актив фаолиятда ҳамда операциялар миқдорида билинади. Банк ресурслари актив операциялар орқали иқтисодиётга жойлаштирилган миқдоридан даромад шаклланади. Банк ресурслари қанча кўп бўлса, даромади ҳам кўпаяди.

Тижорат банклар ўзларининг актив фаолиятини ўзларида мавжуд бўлган ўз ва жалб қилинган пул маблағлар доирасида юрита оладилар. Айнан пассив операциялар актив операцияларни олиб бориш учун асос яратади ҳамда даромадли операцияларининг ҳажмини ва кўламини аниқлаб беради. Маълумки, ресурсларни жалб этиш ва банк ресурсларини кўпайтиришда унинг обрўси ҳал қилувчи омил саналади. Бу обрў тижорат банклари пассивларини бошқариш сифатига кўп жиҳатдан боғлиқ бўлади.

Кенг маънода, пассивлар операцияларини бошқариш омонатчилар ва бошқа кредиторларнинг маблағларини жалб қилиш ва мазкур банк учун маблағлар манбаларнинг ўзаро уйғун бирикмасини белгилаш билан боғлиқ фаолиятдир. Тор маънода эса, пассивлар операцияларини бошқариш деганда, заруриятга кўра қарз маблағларини фаол равишда топиш йўли билан ликвидликка бўлган эҳтиёжни қондиришга қаратилган ҳаракатлар тушунилади.

Тижорат банклари ресурсларини самарали бошқаришнинг функцияларига таянишдан мақсад банкнинг ликвидлилик даражасини таъминлаш асосида унинг молиявий барқарорлигини мустаҳкамлаш йўлларини аниқлаб бериш ҳисобланади. Буларнинг барчаси ресурсларни бошқаришнинг тақсимот функцияси орқали намоён бўлади. Тижорат банклари ресурсларини бошқаришнинг асосий мақсади омонатчилар ва кредиторларнинг маблағларини банкка жалб қилиш, ундан оқилона фойдаланиш ва шу орқали банкнинг фойдасини вужудга келтиришдан иборатдир. Тижорат банклари ресурсларини самарали бошқаришнинг асосий вазифаси уларнинг тўлов қобилиятини таъминлаб туриш учун зарур бўлган миқдордаги ресурсларни излаб топиш ва ушбу маблағларни иқтисодий жиҳатдан фойдали мақсадларга жойлаштириш билан изоҳланди.[[14]](#footnote-14)

Банк ресурсларини бошқаришнинг тақсимот функцияси пул эгаларининг иқтисодий манфаатдорлиги билан чамбарчас боғлиқ бўлиб, улар маълум шартлар асосида банкка таклиф этаётган молиявий маблағлардан қўшимча даромад олишни ўз олдиларига мақсад қилиб қўядилар. Айнан мана шу мақсадни амалга оширишда банк ресурсларини бошқаришни рағбатлантириш асосий омил сифатида майдонга чиқиши зарур бўлади.

Тижорат банклари ресурсларини бошқаришнинг рағбатлантирувчи омилига мамлакатдаги иқтисодий-сиёсий барқарорлик, Марказий банкнинг пул-кредит сиёсати, инфляция даражаси ва қатор иқтисодий омиллар таъсир қиладики, банк раҳбариятининг уларни инобатга олмаслиги ресурсларни самарали бошқаришнинг аҳамиятини пасайтиришга олиб келади.

Тижорат банклари ресурсларини бошқаришнинг назорат функцияси банкнинг иқтисодий жиҳатдан тўловга лаёқатлилиги, яъни унинг ликвид маблағларга бўлган талабининг қондирилиши, мамлакат молия бозоридаги иқтисодий ҳолат, банклараро рақобат ва қатор иқтисодий муносабатларни назорат қилади. Тижорат банклари ресурсларини бошқаришнинг назорат функцияси банкда ташкил этилган тегишли бошқарма, департамент ёки бўлимнинг фаолияти жараёнида намоён бўлади. Унинг иқтисодий самараси сифатида банк ўз мижозлари олдидаги мажбуриятларини тўлиқ ва тўхтовсиз равишда бажариши, иқтисодий жиҳатдан барқарорлигининг ортиб бориши билан аниқланади.

Тижорат банклари ресурсларини бошқариш функциялари фаол ишламаслиги банклар молиявий ресурсларини шакллантириш ва уларни самарали тақсимлаш орқали жойлаштиришни кўр-кўрона ёки мавжуд иқтисодий ҳолатдан келиб чиққан ҳолда амалга оширишга сабаб бўлади.

Тижорат банклари ресурсларини шакллантириш ва мувофиқлаштириш жараёни, тижорат банкларининг ресурс салоҳиятини ташкил этадиган пул маблағлари барча манбаларини бошқариш сифати муҳим аҳамият касб этади.

Қуйидаги 1.1-расмда тижорат банклари ресурсларини самарали бошқаришнинг асосий мезонларини кўришимиз мумкин:

**Тижорат банклари ресурсларини самарали бошқаришнинг асосий мезонлари**

**Ресурсларга бўлган эҳтиёжни тўхтовсиз таъминланишини бошқариш**

**Ресурсларни молиявий барқарор манбалар ҳисобидан шаклланишини бошқариш**

**Ресурсларни сақлаш ва жойлаштириш-нинг муддатлар бўйича мутаносиблигинитаъминланишини бошқариш**

**Ресурслар-нинг фойдали-лигини таъминлани-шини бошқариш**

**Банк капиталини барқарор маблағлар ҳисобидан шаклланиши ва уларнинг етарлилигини таъминлашни бошқариш**

**1.1-расм.Тижорат банклари ресурсларини бошқаришнинг мезонлари**[[15]](#footnote-15)

Тижорат банклари ресурсларини бошқариш асослари қуйидаги ҳолатларни ўзида мужассамлаштириши лозим: Банк акциядорлари ва омонатчиларининг иқтисодий манфаатини ҳимоя қилиш. Маълумки, тижорат банклари устав капитали банк акциядорларининг молиявий маблағлари ҳисобига шаклланади. Тижорат банклари ресурслари таркибида банк акциядорлари маблағларининг улуши, одатда 10-15 фоизни ташкил этади, ресурсларнинг қолган 85-90 фоизи банкнинг жалб қилинган маблағлари ҳисобига шаклланади.[[16]](#footnote-16) Жалб қилинган маблағлар таркибида омонатчиларнинг жамғармалари катта улушни ташкил этади. Шу сабабли, тижорат банклари ресурсларини бошқаришда банк акциядорлари ва омонатчиларнинг банк фаолиятига киритган маблағлари ҳисобидан кутаётган иқтисодий манфаатдорлигини таъминлашга қаратиши зарур бўлади. Ушбу муносабатларни тартибга солувчи асосий ҳужжатлар банкнинг низоми ва депозит сиёсати доирасида ишлаб чиққан дастурлари ҳисобланади.

Ресурсларни бошқаришда тижорат банкининг ликвидлик ва рисклилик даражаси кўрсаткичлари муҳим ўрин тутади. Ушбу кўрсаткичларга риоя қилиш, ресурсларни жалб қилишда ва жойлаштиришда муддатлар орасида мувофиқликни таъминлашни талаб қилади. Ликвид маблағларнинг етишмаслиги тўлов воситалари тақчиллигини келтириб чиқаради, ушбу ҳолатда тижорат банклари фойда меъёрини пасайтириши ҳисобига одатдагидан юқорироқ харажатлар ҳисобига ликвид маблағларни топиш чорасини излайди. Ушбу чоранинг ижобий ечимини топилмаслиги банкни иқтисодий инқироз ҳолатига олиб келишга сабаб бўлади. Бошқа томондан тижорат банклари юқори даражада ликвид маблағларга эга бўлиши банк активлари даромадлилик даражасини пасайишига олиб келади.

Маҳаллий ва халқаро молия бозорларидаги тенденцияларни ўрганиш асосида халқаро операциялар бўйича вужудга келиши мумкин бўлган риск даражасини пасайтириш юзасидан шарт-шароитларни яратиш лозим. Эркин иқтисодиёт шароитида тижорат банклари учун иқтисодий жиҳатдан маҳаллий ва халқаро молия бозорида самарали фаолият юритишнинг асосий омилларидан бири мавжуд риск даражасини минималлаштиришдан иборатдир. Тижорат банклари молиявий ресурсларни бошқаришда маҳаллий ва халқаро операциялар билан боғлиқ риск даражасига, албатта, эътибор қаратиши зарур.

Банклар ўртасида эркин рақобатни таъминлаш ва уларнинг фаолиятини тартибга солиш. Бозор иқтисодиёти шароитида банклар ўртасида эркин рақобатнинг амал қилиши уларнинг барқарор ривожланишига ва банк хизматлари сифат даражасининг ортишига замин яратади.

Пассивлар ва активлар бўйича мажбуриятларни бошқариш банкнинг муҳим вазифаси бўлиб ҳисобланади. Ресурсларни жалб қилиш ёки уларни жойлаштириш банк учун булардан қайси бири муҳим деган саволга жавоб бериш қийин. Булар ўзаро боғлиқ, ўзаро шартланган икки жараёндир. Уларни оқилона ташкил қилиш юқори натижаларга эришиш имконини беради.

Тижорат банклари жалб қилган ресурсларни бошқариш муаммоси, нафақат миқдорий, балки сифат жиҳатларига ҳам эга. Ресурсларни жалб қилишда уларни жойлаштириш масаласини ўрганиб чиқиш лозим. Ресурсларни самарали жойлаштиришда тижорат банклари олдида зарарларни ўрнини тўлдириш ва фойда олиш ҳамда банк ликвидлигини таъминлаш масалалари туради. Ушбу тижорат банклари томонидан актив ва пассив операциялар ўртасидаги нисбатни мувофиқлаштириш йўли билан амалга оширилиши мумкин. Ҳаддан зиёд ресурсларни жалб қилиш рискни кучайтиради ва тижорат банкини тўловга қодирсизлик хатарини кучайтиради, шунингдек, бошқа банкларга ва кредиторларга молиявий боғлиқ бўлиб қолиши мумкин.

Тижорат банклари бошқа хўжалик субъектларидан фарқли равишда пул билан, асосан, четдан жалб қилган маблағлар билан иш олиб боради. Четдан жалб қилган маблағлар таркибида фуқаролар маблағлари ҳам салмоқли ўрин эгаллайди. Агар банкларда мижозлар омонатлари тўғри ва оқилона бошқарилмаса, етарли даражада кафолатга эга бўлмаса, банк катта зарар кўриши ва инқирозга юз тутиши мумкин. Натижада, мижозларнинг ўз маблағларини банкка ишонмаслигига олиб келади ва иқтисодиётда пул айланиши сустлашади. Шунинг учун банклардаги ресурсларни оқилона бошқариш мижозларнинг банкка бўлган ишончини оширишда ҳал қилувчи роль ўйнайди.

* 1. **Халқаро амалиётда банк ресурсларини бошқариш назариялари**

Халқаро банк амалиётидан маълумки, тижорат банклари ресурсларини бошқаришнинг турли мезонлари, стратегик ва тактик режалари, шунингдек назариялари амалда қўлланилган. Турли мамлакатларнинг банк тизими ресурсларни бошқаришнинг ўзига хос хусусиятларига эга. Бу хусусиятлар қуйидаги омилларга боғлиқ: банк тизимининг ҳолати (қонунчилик, пул-кредит сиёсати ва ҳ.к.); миллий иқтисоднинг ҳолати (макроиқтисодий кўрсаткичлар); иқтисодий субъектларнинг ривожланиш даражаси (молиявий ҳолати, аҳолининг даромад даражаси).

Тижорат банклари пассивларни бошқариш назарияси қуйидаги икки тасдиқларга асосланади:

Биринчи, тижорат банки ликвидлик муаммосини ҳал этишда, капитал бозорида қўшимча пул маблағларини сотиб олган ҳолда жалб этиши мумкин. Ушбу тасдиқ ғарб мамлакатларида амалда тадбиқ қилинган.

Иккинчи, тижорат банки ўз ликвидлигини Марказий банкдаги кенг миқёсда қарзга бериладиган пул маблағларидан ёки вакил банкларидан қарзга олинадиган, шунингдек евровалюталар бозоридан олинадиган қарзлардан фойдаланиб таъминлаши мумкин.

Банклар ресурсларини бошқаришнинг асосий концепцияларидан бири ва жуда кенг тарқалгани банклараро кредитлар назарияси ҳисобланади.

Марказий банк ёки вакил банкдан қарз олиш заҳираларнинг ҳолатини тузатиш учун маблағларни сафарбар этишнинг “ҳисоб ойнаси” (discount window) деб ҳам номланадиган бир усулидир[[17]](#footnote-17). Захираларни тенглаштириб боришнинг ушбу усули кенг ёйилмаган бўлсада, бундай қарзлар Марказий банк томонидан назорат қилинади.

Банклараро кредит бўйича ставка одатда, хўжалик юритувчиларга берилган кредитлар бўйича белгиланадиган фоиз ставкаларидан пастроқ бўлади ва Марказий банкнинг расмий ҳисобга олиш ставкасига мувофиқ равишда тузатилади. Қарз олувчи банк бошқа банклардан кредит ресурслари жалб этишига унинг ўз мижозларининг қарз маблағларига бўлган эҳтиёжларини қондириш, яъни ўз кредит қўйилмаларини кенгайтириши ҳамда банк ликвидлигини тартибга солиб бориш зарурияти сабаб бўлади. Банклараро кредитни жалб этиш икки усулда: мустақил равишда, тўғридан-тўғри музокаралар йўли билан ёки молиявий воситачилар орқали амалга оширилади. Банкларнинг ўзлари банклараро кредит тўғрисида келишилган тақдирда уларнинг муносабатлари махсус шартнома билан расмийлаштирилади. Банклараро шартномаларнинг аксарияти муддатли шаклда, қолганлари эса муддатсиз шаклда тузилади. Иқтисодий барқарорлик бўлмаган шароитда кредит бозорида қандай вазият юзага келишини ва банкнинг молиявий аҳволи қандай бўлишини олдиндан билиш қийин. Чунки, кредит ресурслари етишмаслиги ёки ортиқча бўлиб қолиши мумкин. Банклараро шартноманинг муддатсиз шакли банклараро кредитни шартномада белгиланган энг қисқа муддатга кўзда тутади. Бу муддат тугаганидан кейин кредит муддатсиз кредитлар тоифасига ўтади, яъни кредитор банк томонидан олдиндан маълум қилинган ҳолда исталган пайтда талаб қилиб олиниши мумкин. Кредит ресурсларини қарзга олган банк уларни қайтариш имкониятига эга бўлмаса, у бошқа банкларнинг муддатли қарзларидан фойдаланади.

Банклар ресурсларини бошқаришнинг асосий концепцияларидан яна бири евродоллар бозоридан қарз олиш назарияси ҳисобланади**.**

**Евродоллар бозоридан қарз олиш назарияси.** Евродоллар бу – АҚШ ҳудудидан ташқарида банкларга жойлаштирилган доллар қийматига эга депозитлар[[18]](#footnote-18).

Евродоллар бозоридан қарз олиш йирик тижорат банклари учун иложи бўлган пассивларни бошқариш инструментидир. Унда чет элда филиаллари бўлган банклар ҳам фойдаланади. Евродоллар – АҚШ долларларида ифодаланган ва АҚШ дан ташқаридаги тижорат банкларида, шу жумладан, Америка банкларининг филиалларидан сақланадиган қўйилмалардир. Евродолларлар АҚШ банкининг америкалик ёки чет эллик омонатчиси чет элдаги банкка ёки Америка банкининг филиалига маблағ ўтказганида юзага келади. Ушбу операция ўтказилиши натижасида АҚШдаги омонатга эгалик қилиш чет элдаги молия муассасасига ўтади. Бу муассасанинг АҚШ долларларида қопланиши шарт бўлмаган мажбурияти юзага келади. Мазкур ҳолда АҚШ даги жами банк қўйилмалари ўзгармасдан қолади. Лекин чет элда АҚШ долларларидаги янги депозит мажбурияти – евродолларлар пайдо бўлади.

Евродоллардаги қарзларнинг анча қисми Америка банкларининг чет элдаги ўз филиаллари олдидаги мажбуриятларнинг кўпайишида ифодаланади. Ушбу депозитларни қабул қилиб оладиган Европа банклари ва филиаллари уларнинг эгалари, одатда, АҚШ пул бозоридаги ставкаларидан юқори ставкалар бўйича фоиз тўлайдилар ва Америкадаги ҳамда чет элдаги фирмаларга, шунингдек, АҚШ банкларига қарзга пул берадилар. Кредитга эҳтиёжни қоплашга етарлича маблағни мамлакат ичида жалб этишга тижорат банларининг қурби етмаган тақдирда улар зарур ресурсларни олиш учун евродоллар бозорига мурожаат қиладилар. Кўпинча бу манбадан банкларда ўтказилаётган муддатли депозит сертификатлари суммаси қисқарган ёки бир озгина ошган даврларда фойдаланилади.

Банклар ресурсларини бошқаришнинг концепцияларидан яна бири захира фондларини олиш назарияси ҳисобланади. Захира фондларини олиш назарияси. Захира фондларини олиш – ликвидликни таъминлаш мақсадида кредитдан фойдаланишнинг кенг тарқалган усулларидан биридир. Ушбу фондлар Марказий банкдаги ҳисобварақларда сақланадиган депозит қолдиқларидир. Кутилмаганда қўйилмалар оқими кела бошлаган ёки ссудалар қисқарган тақдирда тижорат банкларида ортиқча захиралар юзага келиши мумкин. Бу маблағлар даромад даромад келтирмаслиги сабабли, банклар уларни қисқа фурсатга бошқа банкларга фойдаланиш учун бериб қўядилар. Захиралар мажбурий ҳажмини тиклаш ёки активлар сотиб олиш учун маблағга муҳтож бўлган банклар эса ушбу ортиқча маблағларни бажонидил сотиб оладилар. Захира фондларига оид бир кунлик операциялар ўз моҳиятига кўра, ссудалар билан таъминланмаган бўлади. Баъзан банкларнинг бири бошқасига давлатнинг қимматли қоғозларини сотадиган бўлса, битим қайтариб сотиб олиш тўғрисидаги битим шаклини ифодалайди. Бундай битимлар, одатда бир кунлик муддатга мўлжалланган. Лекин, айрим битимлар бўйича тўлов муддати бир ҳафта ёки хатто бир неча ҳафтани ташкил этиши мумкин. Таъминланмаган типик битим тузилган тақдирда иккита банк шарт-шароитлари тўғрисида келишади, сотувчи банк Марказий банкка белгиланган миқдордаги маблағни ўзининг заҳира фондидан харидор банкнинг захира ҳисобварағига ўтказишни таклиф этади. Кейинги куни банк очилиши чоғида, аксинча, битим амалга оширилади. Фоизлар, одатда, алоҳида чек билан тўланади.

Банклар ресурсларини бошқаришнинг концепцияларига қайтариб сотиб олиш тўғрисида битимлар назариясини ҳам қўшишимиз мумкин.

Захира фондларига оид банклараро операцияларга қўшимча равишда банклар билан давлат қимматли қоғозлари бўйича дилерлар ҳамда бошқа инвесторлар ўртасида ва шунга ўхшаш битимлар амалга оширилади. Бу битимлар қайтариб сотиб олиш тўғрисидаги битимлар (repurchase agreements I RF) ёки шунчаки “РЕПО” деб номланади[[19]](#footnote-19). Бундай битимда активларни сотиш, қайтариб олиш шартлари асосида белгиланган кунда ва олдиндан келишилган нархда амалга оширилади. Бундай битимлар вақтинча бўш маблағлар учун муҳим канал бўлиб қолган. Чунки, уларнинг иккала томонининг эҳтиёжларига мослаштириш осон. Улар бир кундан бир неча ўйгача муддатга тузилиши мумкин. Лекин кўпинча қисқа муддатга тузилади.Таваккалчилик хатари юқори эмаслиги “РЕПО”нинг афзалллигидир. Чунки “РЕПО” битимлари – банк захираларини бараварлаштиришнинг энг яхши воситасидир. Банк активларини қайтариб сотиб олиш мажбуриятини олган ҳолда сотганида тўлов харидорнинг депозит ҳисобварағини дебетлаш йўли билан ёки бошқа банкка ёзиб берилган чек орқали амалга оширилади. Биринчи ҳолда банкнинг мажбурий захиралари камаяди. Чек олганида эса номига чек ёзилган банкнинг захираларига нисбатан сотувчи банкнинг муайян хуқуқлари юзага келади. Одатда, бундай битимга қимматли қоғозлар объект бўлса-да, ссудалар ҳам шундай объект бўлиши мумкин.

Халқаро банк амалиётида пассив операцияларнинг қуйидаги тўртта шаклидан кенг фойдаланилади, яъни: банклар фойдасидан фондларни шакллантириш ва уларни кўпайтиришга ажратмалар; депозит операциялар; юридик шахслардан олинган кредит ресурслар; муомалага чиқарилган қимматли қоғозлар, пул билетлар ва тангаларни чиқариш (эмиссия)[[20]](#footnote-20).

Бугунги кунда маблағларни жалб этишнинг нодепозит манбалари гуруҳидан асосан банклараро бозордан ёки банк кредит ресурсларидан фойдаланилмоқда, холос. Банк тизимига қўшимча бўш пул маблағларини жалб этишнинг яна бир йўли - бу банк вексели ва облигацияларини муомалага чиқаришдир. Хорижий банклар фаолиятида кенг фойдаланиладиган бу усул республика тижорат банклари фаолиятига ҳам босқичма-босқич тадбиқ қилиб борилса, фикримизча, бўш пул маблағларини жалб этишда ўз самарасини ривожлантиришда ресурсларнинг нодепозит манбаларига катта эътибор берилади. Улар бозорда рақобатчилик асосида воситачилар (брокерлар) орқали ресурсларни сотиб оладилар. Бу ерда биринчидан маблағларни сотиб олиш ғоясини банкнинг ўзига тегишли, иккинчидан, бу ғоя банкнинг бирор-бир мижози билан боғлиқ эмас.

CAMELS баҳолаш тизими. Банклар капитали, активлари, бошқаруви, мажбуриятларнинг сифати ва даражасининг холис баҳоланишини таъминловчи CAMEL(S) тизимининг янги талқинини тадбиқ қилишни кўзда тутган ҳолда, тижорат банкларининг молиявий ҳолатини баҳолаш тизимини янада такомиллаштириш масалаларига алоҳида эътибор берилмоқда.

Ҳозирги дунёнинг кўпгина ривожланган мамлакатларида кредит ташкилотлари фаолиятини рейтинг баҳолашнинг стандартлаштирилган тизимлари мавжуд бўлиб, улар турли давлатларда ўзига хос кўринишда ва ўзига хос услубда олиб борилади. АҚШ да 6 та компонентни баҳоловчи CAMELS рейтинг баҳолаш тизими ва кўплаб бошқа тизимлар ишлаб келмоқда.

Молиявий муассасалар устидан назорат бўйича федерал кенгаш томонидан 1979 йил 13 сентябрда расман киритилган ва инглиз тилидаги Capital, Assets quality, Management, Liquidity (капитал, активлар сифати, бошқарув, даромад ва ликвидлик) сўзларининг бош ҳарфлари билан номланувчи CAMEL баҳолаш фаолиятига рейтинг бериш бўйича ягона агентликаро тизими юритиб келди.

1997 йил 1 январдан бошлаб унинг ўрнига молиявий ташкилотларга рейтинг ўрнатиш тизими CAMELS юзага келди.

CAMELS атамасининг ҳар бир ҳарфи қуйидаги маъноларни англатади:

C – capital adequacy, капитал етарлилиги. Капиталнинг қанча қисми кредитор ва омонатчиларни ҳимоя қила олишини ва унинг етарлилигини англатади.

A – asset quality, активлар сифати. Муаммоли қарзларнинг молиявий активларни қайтарувчанлик даражасига таъсирини баҳолайди.

M – management, бошқарув сифати. Тартибга солувчи тизим томонидан қабул қилинган қонун ва йўриқномаларга тижорат банки бошқаруви томонидан риоя қилинган ҳолда амалга оширилган ишлар натижаси ва сифатини аниқлайди.

E – earnings, даромадлилик. Банк тизими самарадорлиги ва истиқболдаги ривожланишига банк даромадининг етарлилигини баҳолайди.

L – liquidity, ликвидлик. Банк ўзининг мажбуриятларини ўз вақтида бажаришга етарли даражада ликвидлиги жиҳатдан баҳолайди.

S – sensitivity to Market Risk, бозор хатарига таъсирчанлик. Фоиз ставкалари ўзгаришининг банк фаолиятига таъсирини аниқлайди.

CAMELS усулини қўллашда тижорат банклари расмий жиҳатдан 2 хил кўринишдаги: беш балли шкала бўйича алоҳида мезонлар q1=C, q2=A, q3=M, q4=E, q5=L, q6=Sасосида шаклланадиган олти мезонли баҳолаш ва беш балли йиғма Q = CAMELS баҳолашга эга бўлади.

Тижорат банки фаолиятини кўп мезонли баҳолашда энг яхши кўрсаткич q=(1, 1, 1, 1, 1, 1) Q= (1 балл), салбийси эса q=(5, 5, 5, 5, 5, 5) Q=(5 балл) билан баҳоланган ҳисобланади.

Якуний босқичда банкнинг молиявий барқарорлиги бўйича CAMELS тизими бўйича қўйилган барча баҳолар жамланади ва қуйидаги кўринишга эга бўлади:

* йиғма рейтинг 1 (мустаҳкам: 1 дан 1,4 гача)
* йиғма рейтинг 2 (қониқарли: 1,5 дан 2,4 гача)
* йиғма рейтинг 3 (ўртача: 2,5 дан 3,4 гача)
* йиғма рейтинг 4 (танқидий: 3,5 дан 4,4 гача)
* йиғма рейтинг 5 (қониқарсиз: 4,5 дан 5 гача)

CAMELS тизими билан танишиб чиқиб, шуни айтиш мумкинки, ривожланган давлатлар банклари амалиётида кенг қўлланилиб келаётган ушбу тизимнинг тажрибаларини мамлакатимиз банк тизимига жорий қилишни давом эттириш ва уни такомиллаштириш банклар фаолиятини назорат қилиш самарадорлигининг ошишига, банк бошқарувига холис баҳо берилишига хизмат қилади.

1. Ўзбекистон Республикаси Президенти И.А.Каримовнинг 2012 йилнинг асосий якунлари ва 2013 йилда Ўзбекистонни ижтимоий-иқтисодий ривожлантиришнинг устувор йўналишларига бағишланган Ўзбекистон Республикаси Вазирлар Маҳкамасининг мажлисидаги – Бош мақсадимиз – кенг кўламли ислоҳотлар ва модернизация йўлини қатъият билан давом эттириш мавзусидаги маърузасини ўрганиш бўйича ўқув қўлланма. –Т.: -O’qituvchi HMИУ. -2013.
2. Каримов И.А. Бош мақсадимиз – кенг кўламли ислоҳотлар ва модернизация йўлини қатъият билан давом эттириш. – Тошкент: “Ўзбекистон”, 2013.
3. Каримов И.А. 2012 йил Ватанимиз тараққиётини янги босқичга кўтарадиган йўл бўлади. – Т.: “Ўзбекистон”, 2012.
4. Каримов И.А. Барча режа ва дастурларимиз Ватанимиз тараққиётини юксалтириш, халқимиз фаровонлигини оширишга хизмат қилади. – Т.: “Ўзбекистон”, 2011.
5. Каримов И.А. “Асосий вазифамиз – ватанимиз тараққиёти ва халқимиз фаровонлигини янада юксалтиришдир”. – Тошкент: “Ўзбекистон”, 2010.
6. Каримов И.А. Жаҳон молиявий иқтисодий инқирози, Ўзбекистон шароитида уни бартараф этишнинг йўллари ва чоралари. Тошкент: “Ўзбекистон”, 2009.
7. Каримов И.А. Банк тизими, пул муомаласи, кредит, инвестиция ва молиявий барқарорлик тўғрисида. – Тошкент: “Ўзбекистон”, 2005.

**Махсус адабиётлар:**

1. Абдуллаева Ш.З. Пул, кредит ва банклар. – Тошкент, Молия институти, 2000 йил.
2. Абдуллаева Ш.З. Банк иши. Дарслик. – Тошкент, Молия институти, 2003 йил.
3. Абдуллаева Ш.З., Каримов Ф.Ш., Наврузова К., Сайифназарова Д., Эрназаров Н. Аҳоли омонатларини кафолатлаш тизими. III китоб. Тошкент, “IQTISOD-MOLIYA”, 2006 йил.
4. Бабаев Б.Б. Вопросы формирования ресурсов коммерческих банков и их эффективное использование. Автореферат дис. на соиск. уч. ст. канд. экон. наук. – Ташкент, 2002.
5. Бобақулов Т., Юсупов А. Обеспечение достаточности капитала коммерческих банков. Рынок, деньги и кредит. Т.: 2004. –№ 10.
6. Батракова Л.Г. Экономический анализ деятельности коммерческого банка, 2005 г.
7. Черкасов В.Е. Финансовый анализ в коммерческом банке. – М.: ИНФРА-М, 1995.
8. Садаков К.К. Коммерческие банки. Управленческий анализ. – М.: «Ось-89», 1998.
9. Колесников В.И. и другие. Банковское дело. – Москва: Финансы и статистика, 1995.
10. Крис Дж.Барлтроп, Диана МакНотон. Банковские учреждения в развивающихся странах. ИЭР МБРР-Вашингтон Д.С., 1993.
11. Курочкин А.В. Ресурсы коммерческого банка и оптимизация их структуры. Автореферат дисс. на соискание ученой степени к.э.н. -2000.
12. Лаврушин О.И. Банковский менеджмент. – М.: КНОРУС, 2009.
13. Лаврушин О.И. Основы банковского менеджмента. – М.: Инфра-М, 2012.
14. Лаврушин О.И. Банковское дело: учебник 4-е изд. – Москва: Финансы и статистика, 2010.
15. Лаврушин О.И. Управление деятельностью коммерческого банка. – М.: 2009.
16. Ларионова Л.В. Управление активами и пассивами коммерческого банка. – М.: Консалтбанкир, 2011.
17. Лещанская И.В. Организация деятельности коммерческого банка. – Москва: ИНФРА-М, 2001.
18. Муллажонов Ф. банковская система – локомотив экономических реформ. Рынок, деньги и кредит. –Т.: 2004. –№ 7-8.
19. Мурычев А.В. О путях укрепления ресурсной базы российских коммерческих банков. Деньги и кредит. – Москва, 2003.
20. Омонов А.А. Тижорат банкларининг ресурсларини самарали бошқариш масалалари. Иқтисод фанлари доктори илмий даражасини олиш учун ёзилган дисс. автореферати. – Тошкент, 2008.
21. Омонов А.А. Тижорат банкларининг молиявий ресурсларини бошқариш. Монография. “Fan va texnologiya”, 2008 й.
22. Омонов А.А. Состояние и перспективы управления ресурсами коммерческих банков Узбекистана. Рынок, деньги и кредит. – Т.: 2007. -№1.
23. Омонов А.А. Роль рискованных активов в обеспечении достаточности капитала. Рынок, деньги и кредит. – Т.: 2004. -№ 6.
24. Ортиқов У.Д. Банк ресурслари ва уларни бошқариш. Иқтисод фанлари номзоди илмий даражасини олиш учун диссертация автореферати. – Тошкент, 2008.
25. Питер С. Роуз. Банковский менеджмент. Предоставление финансовых услуг: пер. с англ. 2-е изд. – М.: Дело Лтд, 1997.
26. Репова М.Л. Эконометрика: практикум / сост. Сев. (Арктич.) федер. ун-тим. М.В.Ломоносова. – Архангельск: ИПЦСАФУ, 2012.
27. Сабиров О., Юсупов А. Стратегия формирования и укрепления капитала коммерческих банков Узбекистана. Рынок, деньги и кредит, 2005.
28. Садчикова Г.М. Информационные технологии математическое моделирование. Издательство Томского университета. – МатериалыX Всероссийской научно-практической конференции, 2011.
29. Шанченко Н.И. Лекции по эконометрике: учебное пособие для студентов высших учебных заведений, обучающихся по специальности «Прикладная информатика (в экономике)». – Ульяновск: УлГТУ, 2008.
30. Насретдинова Ш.С. “Компьютер моделлаштириш” курси бўйича ўқув-услубий мажмуа. – Тошкент: “Молия”, 2006 й. -160 бет.

**Даврий нашрлар, статистик тўпламлар ва ҳисоботлар**

1. Банк ахборотномаси газетаси. Ўзбекистон Республикаси Давлат-тижорат Халқ банки йиллик йиғма ҳисоботи. 2008-2013 йй.
2. Банк ахборотномаси газетаси. Ўзбекистон Республикаси Миллий банки йиллик йиғма ҳисоботи. 2008-2013 йй.
3. Банк ахборотномаси газетаси. Ўзбекистон Республикаси ОАТБ Кредит-Стандарт банки йиллик йиғма ҳисоботи. 2008-2013 йй.
4. Ковалев М.М., Осмоловский А.Д. Оптимальная структура портфеля банка. Сборник научных статей под общ.с.-12, 2003.,economy.bsu.by.
5. Котина О.В. Уроки банковской аналитики или «аналитика с нуля», кандидат экономических наук, аналитик ОАО КИБ «ЕВРОАЛЬЯНС» 02.02.2006, Bankir.Ru.
6. Бозор, пул ва кредит. Илмий-амалий ойлик журнали. 03/2013 (190).

**Интернет сайтлари**

1. http://[www.cbu.uz](http://www.cbu.uz)(Ўзбекистон Республикаси МБ расмий сайти).
2. http://[www.bank.uz](http://www.bank.uz) (Ўзбекистон Республикаси ТБ информацион сайти).
3. http://www.HYPERLINK (компютер консултация хизматлари сайти).
4. http://[www.ratingsdirect.com](http://www.ratingsdirect.com) (Standard & Poor’s молиявий хизматлари сайти).
5. http://[www.bankir.ru](http://www.bankir.ru) (Россия Федерацияси ТБ ва информацион сайти).
6. http://[www.finam.ru/dictionary](http://www.finam.ru/dictionary) (Иқтисодий терминлари изоҳли луғати ).
7. http://[www.cbr.ru](http://www.cbr.ru) (Россия Федерацияси Марказий Банки расмий сайти).
8. http://[www.lib.rus](http://www.lib.rus) (Максима Мошков номидаги електрон кутубхона).

1. Каримов И.А. Бош мақсадимиз – кенг кўламли ислоҳотлар ва модернизация йўлини қатъият билан давом эттириш. – Тошкент: Ўзбекистон, 2013. 21-б. [↑](#footnote-ref-1)
2. Каримов И.А. Асосий вазифамиз – Ватанимиз тараққиёти ва халқимиз фаровонлигини янада юксалтиришдир. – Т.: Ўзбекистон, 2010. 57-58-б. [↑](#footnote-ref-2)
3. Ўзбекистон Президенти Ислом Каримовнингмамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг мажлисидаги маърузасидан [↑](#footnote-ref-3)
4. Питер С.Роуз. Банковский менеджмент. Предоставление финансовых услуг. – М.: Дело Лтд, 1995. Банковское дело. Под ред. О.И.Лаврушина. – М.: “Ф и С”, 1998; Синки Дж. Управление финансами и коммерческих банках. Пер. с англ. 4-го переработанного изд. Москва: Catallaxy, 1994. – 820 с. [↑](#footnote-ref-4)
5. Б.Б.Бабаев. Вопросы формирования ресурсов коммерческих банков и их эффективное использование. Автореферат кан. экон. наук. Банковско-финансовая академия Республики Узбекистан. –Т., 2002. -21 с. Ортиков У.Д. Банк ресурслари ва уларни бошқариш. “Молия, пул муомаласи ва кредит” и.ф.н. дисс. автореферати. Ўзбекистон Республикаси Банк-молия академияси. – 19.09.2008. –Т., 2008. -20 б. Омонов А.А. Тижорат банкларининг ресурсларини самарали бошқариш масалалари. Иқтисод фанлари доктори илмий даражасини олиш учун ёзилган дисс. автореферати. –Тошкент, 2008. -38 б. [↑](#footnote-ref-5)
6. Курочкин А.В. Ресурсы коммерческого банка и оптимизация их структуры. Автореферат дисс. – М.: - 2000. – С. 6. [↑](#footnote-ref-6)
7. Курочкин А.В. Ресурсы коммерческого банка и оптимизация их структуры. Автореферат дисс. – М.: - 2000. – С. 6. [↑](#footnote-ref-7)
8. Слезингер Г.Э. Социальная экономика. – М.: Дело и сервис, 2001. – С.352. [↑](#footnote-ref-8)
9. Банковское дело. Под ред. О.И. Лаврушина. – М.: “Ф и С”, 2012. –С. 68. [↑](#footnote-ref-9)
10. Ўзбекистон Республикаси банк тизимида бухгалтерия ҳисобини юритишга оид қонунчилик ҳужжатлари тўплами. – Т.: “Ўзбекистон”, 2003. 86-бет. [↑](#footnote-ref-10)
11. Ўзбекистон Республикасининг “Банклар ва банк фаолияти тўғрисида”ги қонуни, 1995 йил 25 апрель. 1-модда. [↑](#footnote-ref-11)
12. Ўзбекистон Республикаси Адлия вазирлигининг 2008 йил 24 сентябрда 1859-сон билан рўйҳатга олинган “Банкларнинг депозит (омонат) сертификатларини чиқариш ва муомалада бўлиш тартиби тўғрисида”ги низом. [↑](#footnote-ref-12)
13. Ўзбекистон Республикаси солиқ кодекси. 179-модда. / Закона РУз от 29.12.2008 г. за № ЗРУ-196. [↑](#footnote-ref-13)
14. А.А.Омонов. Тижорат банкларининг молиявий ресурсларини бошқариш. Монография. “Fan va texnologiya”, 2008, 220 бет. [↑](#footnote-ref-14)
15. А.А.Омонов. Тижорат банкларининг молиявий ресурсларини бошқариш. Монография. “Fan va texnologiya”, 2008 йил, 61 бет. [↑](#footnote-ref-15)
16. А.А.Омонов. Тижорат банкларининг молиявий ресурсларини бошқариш. Монография. “Fan va texnologiya”, 2010 йил, 24 бет. [↑](#footnote-ref-16)
17. М.М. Ковалев. А.Д.Осмоловский. Оптимальная структура портфеля банка. Сб. науч.статей подобщ. с-12, 2003-economy.bsu.bу. [↑](#footnote-ref-17)
18. Питер С.Роуз. Банковский менеджмент. Предоставление финансовых услуг. М. Дело-Лтд,1995.стр.409. [↑](#footnote-ref-18)
19. М.М. Ковалев. А.Д.Осмоловский. Оптимальная структура портфеля банка. Сб. науч.статей под общ. с-13, 2003-economy.bsu.bу. [↑](#footnote-ref-19)
20. А.А. Омонов. Тижорат банкларининг молиявий ресурсларини бошқариш. Монография. “Fan va texnologiya”, 2010 йил, 43 бет. [↑](#footnote-ref-20)